Yoas a ngábə́ ókala bisəb zamgbál éyɔŋ a ngánɔŋ edzóe. 2Á ḿbū zamgbálā yā édzōē Yéhu, ńgɔ Yoas a ngánɔŋ edzoe, a ngádzóē á táŋ mim̀bú mə̄wóm mə́nyi á Yērúzalɛm, nyiá á ngābə́ dzwé naa Sivya yǎ Bêr Shéva. 3Yoas a ngábɔ̄ é dzam á nə́ sósōó á mís mə́ Ńtondôbə, á mə̄lú móé mə́sə, amú fada Yehoyada a ngáyə́gələ nyé. 4Tɔ nálā balatâr yā bīkónóŋ bá ndzí kig mǎn vaaban; bod hə ǹkəán ósú ai m̀və́án mə́túnuŋa ai ǹdígan ótú á bīkónóŋ á yób. 5Ńdɔ Yoas a ngádzó ai bəfada nâ: “É mɔ̄ní ásə yǎ mīḿfúfúb mí byə́m yā bázu ai nyé á Ndá Ǹtondôbə, é mɔ̄ní ásə mod ósə a yân, é mɔní mod a və́ anə́ ńnə̄m wátíndī nyé naa á və̄ á ndá Ǹtondôbə, 6bəfada bə́ nɔ̄ŋɔ́ nyē, fada ásə á məyəmán móé; hədá bə́ kom Ndá é vóm ósə ekomoŋa yásíli. 7Á ḿbū mə́wóm mə́bɛ̄ ai lálā yá édzōē ńkúkúmá Yoas, bəfada bá ndzí kig kom dzóm ziŋ á Tə́mpɛl. 8Ńdɔ̄ hḿ ńkúkúmá Yoas, a ngálóe fada Yehoyada ai bə́fada bəvɔ́g, nyé ai bɔ́ nâ: “Ású dzé mī nə́ təge kom Tə́mpɛl ? Myǎyəan á kīg fə nɔ̌ŋ mɔ̄ní á məyəmán máán, váán mɔní ású ńkomán Tə́mpɛl !” 9Ńdɔ bəfada bə́ ngáwé óyīlí naa bâyǐ kig fə nɔ̌ŋ mɔ̄ní á bod ai nâ bâyǐ kīg fə kom Tə́mpɛl. 10Ńdɔ Yehoyada a ngánɔŋ ǹkug élé, a túbú álɔ̄ŋ á yób, a fudí ébūdiga, a tə́lē dzɔ́ á mgbág alatâr ḿfág yǎ ḿbɔ̄ ńnōmo éyɔŋ mod a nyî á Ndá Ǹtondôbə. Bəfadǎ yā bə́ nɔ́niŋi m̀bɛ́ bə́ ngakad fudi é mɔ̄ní ásə̄ bə́ vâ ású Tə́mpɛl Ǹtondôbə étēde. 11Abǒg ásə̄ bə́ yénə̄ yǎ naa mɔní á ńtɔa yǎ ábuí, ǹtili bəkálada ǹkúkúmá ai Fada ǹnén bə́ sɔ́ɔ́, bə́ nɔ̄ŋɔ́ mɔ̄ní yǎ Tə́mpɛl Ǹtondôbə bə́ ngaláŋ, bə́ kâg á miǹkud. 12Ǹnyie anə́ bə́ mān yá lāŋ mɔ̄ní bə́ ngávə́ bə̄dzóē bisíé yā bə́ tɔ́ŋɔlɔ bisíé yā Tə́mpɛl Ǹtondôbə; bɔ̂ bə́ ngayân ai bəkábínda ai bəlɔ́bəlě yā bə́ lɔ́ŋɔ́ Tə́mpɛl Ǹtondôbə,